Hvað hefur vísindamaðurinn Pétur Orri Heiðarsson rannsakað ? Pétur Orri Heiðarsson er dósent í lífefnafræði við Raunvísindadeild Háskóla Íslands . Rannsóknir hans snúast að miklu leyti um að skilja eiginleika og hlutverk prótína og kjarnsýra . Til þess notar hann þverfaglegar aðferðir með rætur í eðlisfræði , efnafræði og líffræði . Megináhersla í rannsóknum Péturs Orra er að nota svokallaðar einsameinda-aðferðir til þess að skilja eðliseiginleika óreiðukenndra prótína , sérstaklega þeirra sem víxlverka við erfðaefnið DNA . Rannsóknir Péturs snúast að miklu leyti um að skilja eiginleika og hlutverk prótína og kjarnsýra . Skilningur okkar á prótínum hefur hingað til byggt á því að rannsaka þrívíða byggingu þeirra , sem er einstök fyrir hvert prótín og skilgreinir oft hlutverk þess . Á síðustu árum hefur hins vegar komið í ljós að í flóknari lífverum , líkt og mönnum , hefur stór hluti prótína enga fasta þrívíða byggingu en eru þó virk . Þessi prótín spila oft lykilhlutverk í boðleiðum frumunnar og við stjórn genatjáningar , og mörg þeirra hafa sterk tengsl við sjúkdóma á borð við krabbamein og taugahrörnun . Lítið er þó vitað um hvernig þessi prótín virka á sameindalegum grunni . Hefðbundnar aðferðir til þess að greina meðal annars byggingu prótína duga lítt á þessi „ óreiðu “ - prótín . Það er að hluta til vegna þess að hefðbundnar aðferðir mæla oftast meðaltal frá gríðarlegum fjölda prótína ( hundruði milljóna oft ) og því eru flest þau byggingarlegu ástönd sem óreiðu-prótínin tileinka sér falin . Rannsóknarhópur Péturs notar þess í stað nýstárlegar litrófsgreiningar sem gera kleift að mæla merki frá einni prótín-sameind í einu . Með því að hengja flúrljómandi hópa á prótínin og skoða eiginleika ljóseindanna sem frá þeim koma , má fá mikið magn upplýsinga um byggingu , hreyfanleika , og hlutverk prótínanna — um eitt prótín í einu . Pétur Orri hefur um árabil unnið við að þróa og nota einsameinda-aðferðir , og hefur birt fjölda greina á því sviði . Rannsóknir hans hafa varpað ljósi á byggingu og svipmótunarferli prótína , og afhjúpað áður óþekktar leiðir fyrir prótín til að víxlverka við aðrar sameindir — í gegnum byggingarlega óreiðu . Rannsóknarhópur Péturs er hluti af REPIN-setrinu ( e. Rethinking Protein Interactions ) sem hefur höfuðstöðvar í Kaupmannahafnarháskóla og er fjármagnað af Novo Nordisk Foundation . Setrið er helgað rannsóknum á óreiðukenndum prótínum og því að endurskilgreina samskipti prótína innan ramma sameindalegrar óreiðu . Pétur Orri fæddist í Reykjavík árið 1980 . Hann lauk B.Sc. - gráðu í lífefnafræði frá Háskóla Íslands 2005 , M.Sc. - gráðu frá sama skóla 2008 , og Ph . D-gráðu í lífefnafræði frá Kaupmannahafnarháskóla 2013 . Hann hlaut nýdoktorsstyrki frá Lundbeck og Carlsberg árin 2013 - 2015 til verkefna við háskólana í Cambridge og Kaupmannahöfn , og svo frá Novo Nordisk Foundation árið 2015 til verkefna með einsameinda-aðferðir og óreiðukennd prótín við háskólann í Zurich . Árið 2019 sneri hann aftur til Háskóla Íslands sem dósent í lífefnafræði . Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .